Werner Hartenstein

**Werner Hartenstein** (☆ 27 di februari 1908 na Plauen – † 8 di maart 1943 cerca di Barbados) tabata un oficial naval Aleman cu a sirbi como capitan di e submarino U-156 durante Guera Mundial II. E tabata recipiente di e Cruz di Cabayero di Cruz di Heru, e distincion militar mas halto di Alemania Nazi durante e guera. Durante su servicio, Hartenstein a wordo atribui di a sink diesnuebe barco, cu un total di 97.504 ton di registro bruto (GRT), y di a causa daño na varios otro.

## Carera naval
Hartenstein a nace na Plauen, Reino di Saksen y a drenta e *Reichsmarine* (marina di Republica di Weimar) na 1928. Prome el a sirbi riba barconan di superficie y despues riba botonan di torpedo durante Guera Civil Spaño. Na 1941 el a transferi pa e unidad di submarino naval (U-boat) y dia 4 di september 1941 a haña mando di un submarino Tipo IXC, U-156.

Pa su servicio anterior riba boto di torpedo, el a ricibi e Cruz Aleman na Oro (Deutsches Kreuz in Gold) dia 2 di februari 1942.

### Atake riba Aruba
Su prome patruya (24 december 1941-10 januari 1942) tabata na continente Europa y tabata sin incidente. Riba su di dos patruya (19 di januari–17 di maart 1942), Hartenstein tabata alabes comandante di e operacion ''Gruppe Neuland'', un grupo di shete submarino naval cu e tarea pa realisa atakenan simultaneo y sorpresivo riba instalacion petrolero y riba barconan petrolero y mercantil den Caribe, incluyendo Aruba y Corsou.
 
U-156 tabata asigna pa ataca e refinerianan di Aruba, mientras e otro submarinonan tabata busca pa sink barconan den e region. Den mainta trempan di 13 di februari 1942, U-156 a drenta e awanan cerca di Aruba. Dia 16 di februari, despues di a observa e area pa algun dia, el a torpedea e dos barco di Lago den haf di San Nicolas, SS ''Pedernales'' y SS *Oranjestad*. Despues di a alcansa SS *Pedernales* memey, esaki a rementa na candela, cobrando bida di ocho di su bintiseis tripulante y heridando su capitan. SS *Oranjestad* a wordo alcansa poco despues pa un torpedo y a sink, loke a resulta den e morto di diescinco di su bintidos miembro di tripulacion. Varios di e victimanan tabata nabegante di Boneiro, mientras tabatin abordo tambe persona di otro nacionalidad.

Despues na Eagle Beach, U-156 a ataca e tankero SS *Arkansas*, cual a sufri daño, pero no tabatin victima. Un intento posterior di bombardea e tankinan di zeta di Lago a fracasa; parcialmente door di un fayo tecnico di e cañon di e submarino, cu a resulta den heridonan serio y un morto entre e tripulacion di U-156.

### Incidente di Laconia
Na september 1942, Hartenstein a torpedea e barco transatlantico RMS *Laconia*. Despues di a sink, el a purba di rescata e sobrevivientenan, pero el a wordo ataca pa un avion militar Mericano, forzando pa e aborta e rescate. E suceso a bira conoci como e "Incidente di Laconia" y a contribui na introduccion di e *Orden di Laconia*, cu ta prohibi rescate di tripulacionnan enemigo door di forsanan naval submarino di Alemania.

## Fayecimento
Durante su di cinco patruya (16 di januari–8 di maart 1943), U-156 a wordo localisa y ataca dia 8 di maart 1943 door di un avion Mericano, "PBY Catalina", cerca di Barbados. Hartenstein y henter e tripulacion a perde nan bida den e atake.